觀畫
作者：李昭玘
朝代：宋

paragraphs: 夢澤正天寒，南峰带秋色。
詩人句不盡，餘意傳粉墨。
年來兩眼昏，吏牘苦侵迫。
明窗展橫素，刮膜謝砭石。
往時蓬萊宮，圖畫燦東壁。
拾遺老陰峭，思訓麗春碧。
經年一過眼，行繞不暇食。
太行逢李生，筆勢妙思索。
未成真營丘，不俗已高格。
安得十萬錢，盡致鵝溪白。
不須念衣裘，䃜灰日滋殖。
寫我江湖心，浩蕩滿千尺。